**Προτεινόμενη δομή για την παρουσίαση της ερευνητικής πρότασης**

Οι ΥΔ οφείλουν να υποβάλουν στη Γραμματεία την ερευνητική πρόταση και να υποστηρίξουν δημόσια, μετά από σχετική ανακοίνωση και σε χώρο του Τμήματος, την πρόταση της διδακτορικής τους διατριβής (έκτασης μέχρι 1500 λέξεις) εντός έξι (6) μηνών από την ημερομηνία που γίνονται δεκτοί. Οι παρουσιάσεις των ερευνητικών προτάσεων γίνονται σε ειδικά σεμινάρια που διοργανώνονται δύο φορές ετησίως κατά τις περιόδους Σεπτέμβριος-Νοέμβριος και Μάρτιος-Μάιος σε ημερομηνίες που ορίζονται από την Επιτροπή Διδακτορικών Σπουδών. Με απόφαση της Συνέλευσης του Τμήματος, μπορεί να γίνει αλλαγή των παραπάνω περιόδων ή προσθήκη άλλων.

Σε κάθε σεμινάριο δίδεται η δυνατότητα (κατά προτεραιότητα με βάση την ημερομηνία ενημέρωσης της Γραμματείας από τον/την ΥΔ) σε 10 ΥΔ να παρουσιάσουν τις ερευνητικές τους προτάσεις ή την πρόοδο τους. Η κάθε παρουσίαση θα είναι διάρκειας 10 λεπτών.

Παρακάτω, παρατίθεται μια προτεινόμενη δομή για την παρουσίαση. Οι ΥΔ μπορούν να αποκλίνουν από τη δομή αυτή, αρκεί να παραμείνουν στο χρονικό όριο των 10 λεπτών και να παρουσιάσουν μια ολοκληρωμένη εικόνα της ερευνητικής τους πρότασης ή της προόδου τους.

* Διαφάνεια τίτλου
  + περιλαμβάνει τον τίτλο της διατριβής, το όνομά του/της ΥΔ, καθώς και τα ονόματα των μελών της Τριμελούς Συμβουλευτικής Επιτροπής.
* Εισαγωγή (1 διαφάνεια)
  + περιγράφουν με συντομία το αντικείμενο μελέτης ή/και «πρόβλημα» που στοχεύει να λύσει η Διδακτορική Διατριβή και να δώσουν στην Επιτροπή Διδακτορικών Σπουδών και την Τριμελή Συμβουλευτική Επιτροπή να καταλάβει το γενικό υπόβαθρο του θέματος
* Ανασκόπηση Βιβλιογραφίας (1-2 διαφάνειες)
  + παρουσιάζουν όλες τις πληροφορίες που χρειάζεται κάποιος για να κατανοήσει τις μετρήσεις που θα γίνουν, τα αναμενόμενα ευρήματα της διατριβής, καθώς και τη σημασία τους
* Σκοπός (1 διαφάνεια)
  + Περιγράφει με λεπτομέρεια σε μια πρόταση το σκοπό της Διδακτορικής Διατριβής.
* Μεθοδολογία (2-4 διαφάνειες)
  + περιγράφουν με λεπτομέρεια τη μεθοδολογία που θα ακολουθηθεί κατά τη διάρκεια της Διδακτορικής Διατριβής. Για παράδειγμα:
    - μέγεθος και χαρακτηριστικά δείγματος
    - ερευνητικός σχεδιασμός
    - μετρήσεις και εξοπλισμός
* Σημαντικότητα (1-2 διαφάνειες)
  + περιγράφουν γιατί είναι σημαντικό να μελετηθεί το συγκεκριμένο αντικείμενο έρευνας ή να λυθεί το «πρόβλημα» το οποίο αναφέρθηκε στην Εισαγωγή.
* Ετήσιες ενέργειες/στόχοι για την ολοκλήρωση του ΠΔΣ (2-4 διαφάνειες)
  + οι οποίες θα καλύπτουν την διάρκεια των σπουδών του/της ΥΔ προκειμένου να καλύψει όλες τις προϋποθέσεις του ΠΔΣ που παρουσιάζονται στον Πίνακα 2
  + (πχ, 1ο έτος: ανασκόπηση βιβλιογραφίας, παρακολούθηση μαθημάτων, παρουσίαση σε συνέδριο, υποβολή ανασκόπησης προς δημοσίευση, 2ο έτος: πιλοτική μελέτη, αναζήτηση εθελοντών, προκαταρτική συγκέντρωση και ανάλυση δεδομένων, 3ο έτος ……).

Πρέπει να περιλαμβάνονται αριθμοί διαφανειών και να παρατίθεται βιβλιογραφία (σε παρένθεση) όπου είναι απαραίτητο. Οι ΥΔ καλούνται να δίνουν έμφαση σε γραφήματα και εικόνες και να ελαχιστοποιούν, κατά το δυνατόν, το κείμενο στις διαφάνειές τους.